จ่อขึ้นดอกกู้บ้าน
แบงก์ปรับเพิ่ม0.35-0.50%อ้างแย่งเงินฝากจนต้นทุนพุ่ง
24 ส.ค. 2555

แบงก์ปรับเพิ่ม0.35-0.50%อ้างแย่งเงินฝากจนต้นทุนพุ่ง
คนกู้บ้านปวดขมับ แบงก์พาณิชย์เตรียมปรับดอกเบี้ยบ้านเพิ่ม 0.350.50% ต.ค.นี้ ชี้ต้นทุนการเงินพุ่งจนกำไรหด 
นางพิกุล ศรีมหันต์ ผู้ช่วยผู้จัดการใหญ่ สายสินเชื่อเพื่อที่อยู่อาศัย ธนาคารไทยพาณิชย์ เปิดเผยว่า ภายในเดือน ต.ค.นี้ ตลาดสินเชื่อที่อยู่อาศัยอาจจำเป็นต้องปรับขึ้นดอกเบี้ยเงินกู้ซื้อบ้านในช่วงปีแรกของเงินขึ้นอีก 0.35-0.50% จากที่ปัจจุบันมีค่าเฉลี่ยในตลาดอยู่ที่ 3% เนื่องจากขณะนี้ธนาคารพาณิชย์ผู้ให้บริการสินเชื่อส่วนใหญ่ไม่สามารถแบกรับต้นทุนทางการเงินที่เพิ่มขึ้นจากการแข่งขันระดมเงินฝากได้แล้ว
นางพิกุล ชี้แจงว่า หากมีการปรับขึ้นดอกเบี้ยในอัตราดังกล่าว จะทำให้ผู้กู้ซื้อบ้านแต่ละรายมีภาระค่าผ่อนบ้านต่องวดเพิ่มขึ้นราวเดือนละ 350-500 บาท ในทุกๆ วงเงินกู้ 1 ล้านบาท 
“เดิมคาดว่าดอกเบี้ยน่าจะปรับขึ้นเพียง 0.25% แต่ดูจากต้นทุนการเงินของแบงก์ตอนนี้ คงต้องปรับเพิ่มขึ้นอย่างน้อย 0.35–0.50% เพราะมาร์จินบางมาก ถ้ายังคงไว้ที่ 3% เรียกว่าแทบไม่มีกำไรเลย ซึ่งการปรับดอกเบี้ยคงเป็นไปในทิศทางเดียวกันทั้งตลาด” นางพิกุล กล่าว 
สำหรับโครงการสินเชื่อซอฟต์โลนจากธนาคารแห่งประเทศไทย (ธปท.) ดอกเบี้ย 3% นาน 5 ปี ในรอบแรกนั้นธนาคารได้มีการปล่อยกู้แก่ลูกค้าเต็มวงเงิน 3.1 หมื่นล้านบาทแล้ว แต่ยังมีลูกค้าที่ต้องการยื่นขอสินเชื่อในโครงการเหลืออยู่อีกประมาณ 2 หมื่นล้านบาท
“เงินกู้ซอฟต์โลนรอบแรกธนาคารได้รับวงเงินจัดสรรสำหรับลูกค้าสินเชื่อบ้านมาถึง 2.16 หมื่นล้านบาท แต่ยังไม่เพียงพอ ล่าสุดได้รับแจ้งจาก ธปท.ว่าวงเงินรอบ 2 ก็หมดแล้วเช่นกัน คงต้องรอดูว่าจะมีการจัดสรรวงเงินเพิ่มเติมออกมาอีกหรือไม่” นางพิกุล กล่าว
นางพิมลพร พูลนาผล เจ้าหน้าที่บริหารฝ่ายผลิตภัณฑ์และช่องทางบริการ ธนาคารกรุงเทพ กล่าวว่า ดอกเบี้ยในตลาดสินเชื่อบ้านมีโอกาสปรับขึ้นในช่วงไตรมาส 4 เนื่องจากช่วงที่ผ่านมาธนาคารพาณิชย์มีการแข่งขันกันลดดอกเบี้ยผ่านแคมเปญดอกเบี้ย 0% นาน 6-12 เดือน ที่ค่อนข้างรุนแรง 
“ช่วงที่ผ่านมาหลายแบงก์ใช้แคมเปญตัดราคากันเองเพื่อจูงใจลูกค้า เมื่อการแข่งขันในตลาดเงินฝากรุนแรงขึ้น ต้นทุนการเงินจึงเพิ่มตาม ส่งผลให้ธนาคารพาณิชย์หลายแห่งเริ่มแบกรับต้นทุนไม่ไหว” นางพิมลพร กล่าว 
นางพิมลพร กล่าวว่า ขณะนี้ธนาคารอยู่ระหว่างเตรียมออกแคมเปญสินเชื่อดอกเบี้ยต่ำ เพื่อมารองรับกลุ่มลูกค้าที่ได้รับผลกระทบจากน้ำท่วมจำนวนมาก ซึ่งยื่นเรื่องขอสินเชื่อในโครงการซอฟต์โลนของ ธปท.ไม่ทัน โดยคาดว่าจะมีความต้องการเป็นวงเงินไม่ต่ำกว่า 5,000 ล้านบาท 
ด้านนายวิศรุต ปัญญาภิญโญผล ผู้อำนวยการการตลาดสินเชื่อธุรกิจอสังหาริมทรัพย์ ธนาคารเกียรตินาคิน เปิดเผยว่า ต้นทุนทางการเงินและภาวะการแข่งขันในตลาดสินเชื่อที่อยู่อาศัยที่เพิ่มขึ้นในขณะนี้ ทำให้ธนาคารต้องชะลอแผนการปล่อยสินเชื่อบ้านแก่ลูกค้ารายย่อยออกไปก่อน เนื่องจากหากเทียบต้นทุนทางการเงินของธนาคารกับธนาคารขนาดใหญ่แล้วยังแข่งขันได้ยาก
นายวิศรุต กล่าวว่า ในปีนี้ธนาคารจะยังโฟกัสการเติบโตของสินเชื่อที่อยู่อาศัยจากการปล่อยกู้สินเชื่อโครงการเป็นหลัก โดยคาดว่าจะสามารถปล่อยได้ไม่ต่ำกว่า 100 โครงการ คิดเป็นมูลค่าสินเชื่อปล่อยใหม่ประมาณ 2.4 หมื่นล้านบาท สำหรับสินเชื่อบ้านสำหรับลูกค้ารายย่อยจะคงสัดส่วนไว้ที่ 1,000 ล้านบาท ผ่านความร่วมมือกับบรรษัทตลาดรองสินเชื่อที่อยู่อาศัย